
AVIZ

asupra propunerii legislative pentru modificarea art.47 alin(1) din Legea nr.19/2000 privind sistemul public de pensii şi alte drepturi de asigurări sociale
În conformitate cu prevederile art. 89 din Regulamentul Camerei Deputaţilor cu modificările şi completările intervenite prin Hotărârea Camerei Deputaţilor nr.23/2003, Comisia juridică, de disciplină şi imunităţi a fost sesizată, spre dezbatere şi avizare  cu  propunerea legislativă pentru modificarea art.47 alin (1) din Legea nr.19/2000 privind sistemul public de pensii şi alte drepturi de asigurări sociale, trimisă cu adresa nr. P.L.X-283 din 5 mai 2004, înregistrată  sub nr. 31/476 din 5 mai 2004
Camera Deputaţilor  este Cameră decizională.

Consiliul Legislativ, cu avizul nr. 423 din 15.03.2004, a avizat favorabil.

Guvernul a formulat un punct de vedere trimis Senatului cu nr.268 din 7.04 2004 prin care nu susţine promovarea acestei propuneri legislative, deoarece, în condiţiile Ordonanţei de urgenţă a guvernului nr.102/1999 pot fi persoane cu handicap numai persoanele cu deficienţe senzoriale fizice sau mentale, congenitale sau dobândite înaintea încadrării în muncă, pentru care s-a impus luarea unor măsuri speciale pentru adaptarea mediului sociale în funcţie de natura şi gravitatea handicapului lor. Ordonanţa mai sus amintită nu stabilişte în favoarea persoanalor cu handicap dreptul la pensie pentru limita de vârstă sau invaliditate. Pentru valorificarea drepturilor de pensie  se aplică corespunzător dispoziţiile Legii nr.19/2000. Astfel, în măsura în care nu se poate face integrarea socială şi profesională prin adaptarea mediului social, a locului de muncă în funcţie de natura handicapului, se poate pune problema  încadrării acestor persoane în categoria persoanelor cu handicap. Acestea sunt persoanele cu handicap congenital, preexistent calităţii de asigurat, cărora le sunt aplicabile dispoziţiile art.47 din Legea nr.19/2000. Persoanele care au dobândit  deficienţe în timpul activităţii profesionale sunt considerate persoane invalide, care au desfăşurat activitate în condiţii normale de muncă fără a fi necesară adaptarea locului de muncă sau a mediului social. Această categorie de persoane beneficiază de pensie pentru limită de vârstă în condiţii identice cu toţi ceilalţi asiguraţi ai sistemului, dar în unele situaţii pot beneficia şi de drepturi speciale recunoscute de Legea nr.519/2002

În condiţia în care aceste deficienţe au fost determinate de accidente de muncă sau boli profesionale, asiguraţii pot beneficia de pesnie de invaliditate fără stagiu de cotizare.

Pentru deficienţe determinate de boli obişnuite este necesar un stagiu minim de cotizare stabilit în raport cu vârsta asiguratului la data ivirii invalidităţii.

Se precizează că perioadele în care persoanele au beneficiat de pensie de invaliditate constituie stagiu de cotizare care se valorifică la stabilirea pensiei pentru limită de vârstă.

Potrivit prevederilor art. 60 din Regulamentul Camerei Deputaţilor, comisia a dezbătut propunerea legislativă menţionată mai sus, în şedinţa din  10.05.2004.

Membrii comisiei au examinat propunerea legislativă, expunerea de motive, avizul  Consiliului Legislativ şi punctul de vedere al Guvernului.

În urma dezbaterilor, cu majoritate de voturi, s-a hotărât avizarea negativă a propunerii legislative pentru modificarea art.47 alin(1) din Legea nr.19/2000 privind sistemul public de pensii şi alte drepturi de asigurări sociale, pentru considerentele de mai sus.


În raport de obiectul şi conţinutul său, proiectul de lege face parte din categoria legilor organice la fel ca  şi Legea nr.19/2000, pe care o modifică.

